

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2024 година***

***С к о п ј е***

***ЗАПИСНИК***

***од Сто шеесет и шестата седница на Управниот одбор на***

***Фондот за здравствено осигурување на Република Северна Македонија,***

***одржана на 13 септември 2024 година со почеток во 10,00 часот***

***во просториите на Фондот***

***Присутни членови на Управниот одбор:***

* *Дејан Николовски - претставник од Министерството за финансии – претседател;*
* *д-р Фросина Арнаудова - Дежуловиќ – претставник од Министерство за здравство – заменик на претседателот*
* *д-р Димитар Димитриевски - претставник на пензионерите во Република Северна Македонија – член*
* *д-р Љубиша Каранфиловски - претставник од Сојузот на синдикатите на Македонија – член;*
* *д-р спец. д-р сци. Тања Дејаноска - претставник на стопанствениците - член*
* *м-р Ангелина Бачановиќ – претставник на осигурениците – член*

***Присутни од ФЗОРСМ:***

* *Сашо Клековски, ВД директор на ФЗОРСМ;*
* *Бранко Аџигогов, ВД Директор на ФЗОРСМ;*
* *Софче Ристовска, со овластување директор на секторот за финансиски прашања (учествуваше во работата по точките 4 и 5 од дневниот ред на седницата);*
* *м-р. Даниела Јовческа - Ѓуровска, раководител на одделението за здравствено осигурување и нормативно правни работи, во својство на лице кое го заменува лицето одговорно за организирање на работата на Управниот одбор на ФЗОРСМ;*
* *Емилија Младеновска, со овластување деловен секретар во својство на записничар*

*Седницата ја отвори и водеше претседателот Дејан Никовски. На почетокот утврди дека се присутни сите шест членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

1. *Предлог - одлука за утврдување на референтни цени на лекови од Листата на лекови кои паѓаат на товар на Фондот;*
2. *Предлог – одлука за изменување и дополнување на Одлуката за утврдување на Буџет на Фондот за здравствено осигурување на Република Северна Македонија за 2024 година;*
3. *Предлог одлука* *за измена на договорениот надоместок на ЈЗУ за 2024 година (специјализанти, дежурства и доктори на пробна работа) и Предлог одлука за измена на договорениот надоместок на ЈЗУ за 2024 година (за прераспределба на долгови на ЈЗУ);*
4. *Предлог за измена на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита по упат од избран лекар за 2024 година ( ПЗУ „Лаор“ Тетово), Предлог за измена на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година ( ПЗУ „ Др. ПОДОЛЕШОВА ОРТО ЕКСПЕРТ“ Скопје и Др. ЅИО ДЕНТ Скопје) и Предлог за изменување на Олдуката за утврдување на договорен надоместок за ПЗУ Специјализирана болница по офтамологија „Деница“ Скопје за 2024 година;*
5. *Предлог за изменување на Одлуката за утврдување на договорен надоместок за македонска академија на науките и уметностите (МАНУ) за лабораториски услуги од областа на молекуларната биологија и генетското инженерство во РСМ за 2024 година;*
6. *Предлог – одлука за склучување на Договор за издавање ортопедски и други помагала за ПЗУ Аптека „Биопхарм 2“ Дебар и за ПЗУ Аптека „Фармакон – Лек“ Кавадарци;*
7. *Разно.*

*Потоа праша дали има други предлози за разгледување на денешната седница, односно за дополнување на дневниот ред.*

*Ангелина Бачановиќ, укажа на тоа дека со оглед на кратките рокови на свикување на седницата не била во можност детално да ги проучи доставените предлог материјали кои се однесуваат на точката 3 од Предлог – Дневниот ред и поради тоа предложи да се одложи разледувањето на оваа точка, со оглед на тоа дека станува збор за утврдување на договорен надоместок на јавните здравствени установи.*

*Останатите членови се согласија со предлогот на Ангелина Бачановиќ и одлучија разгледувањето на точката 3 од Предлог – Дневниот ред да се одложи за 16 септември 2024 година (понеделник) во 10 часот.*

*По усвојувањето на останатите предлози за дневниот ред* *за Сто шеесет и шестата седница, Управниот одбор едногласно го усвои следниот*

***Д Н Е В Е Н Р Е Д***

1. *Предлог - одлука за утврдување на референтни цени на лекови од Листата на лекови кои паѓаат на товар на Фондот;*
2. *Предлог – одлука за изменување и дополнување на Одлуката за утврдување на Буџет на Фондот за здравствено осигурување на Република Северна Македонија за 2024 година;*
3. *Предлог одлука за измена на договорениот надоместок на ЈЗУ за 2024 година (специјализанти, дежурства и доктори на пробна работа) и Предлог одлука за измена на договорениот надоместок на ЈЗУ за 2024 година (за прераспределба на долгови на ЈЗУ);*
4. *Предлог за измена на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита по упат од избран лекар за 2024 година ( ПЗУ „Лаор“ Тетово), Предлог за измена на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година ( ПЗУ „ Др. ПОДОЛЕШОВА ОРТО ЕКСПЕРТ“ Скопје и Др. ЅИО ДЕНТ Скопје) и Предлог за изменување на Олдуката за утврдување на договорен надоместок за ПЗУ Специјализирана болница по офтамологија „Деница“ Скопје за 2024 година;*
5. *Предлог за изменување на Одлуката за утврдување на договорен надоместок за македонска академија на науките и уметностите (МАНУ) за лабораториски услуги од областа на молекуларната биологија и генетското инженерство во РСМ за 2024 година;*
6. *Предлог – одлука за склучување на Договор за издавање ортопедски и други помагала за ПЗУ Аптека „Биопхарм 2“ Дебар и за ПЗУ Аптека „Фармакон – Лек“ Кавадарци;*
7. *Разно.*

*Потоа се пристапи кон разгледување на точките на дневниот ред.*

***ТОЧКА 1 -*** *Предлог - одлука за утврдување на референтни цени на лекови од Листата на лекови кои паѓаат на товар на Фондот*

*За првата точка на дневниот ред, објаснување даде ВД директорот Сашо Клековски и укажа на тоа дека причината поради која е итно свикана оваа седница на Управниот одбор е поради тоа што аптеките* *согласно соопштението на Министерството за здравство од понеделник ќе започнат со издавање на новите лекови кои беа ставени на позитивната листа во август 2024 година и поради тоа за истите е потребно да се донесе референтна цена. Посочи дека станува збор за девет нови лекови кои во голем дел се однесуваат за кардиоваскуларни заболувања, кои и покрај тоа што не се од новата генерација сепак се од големо значење за осигурениците да ги имаат на располагање на товар на Фондот. Истакна дека при утврдување на референите цени се водело сметка во секоја генерика да има барем по еден лек без доплата, што би довело до извесно финансиско олеснување на осигурените лица при подигање на потребните лекови од аптеките.*

*Ангелина Бачановиќ, праша дали утврдувањето на референтните цени е по претходно утврдена методологија.*

*ВД Директорот Бранко Аџигогов, потврди дека референтните цени се прават согласно методологија утврдена во подзаконски акт на Фондот и дека овој предлог се однесува за утврдување на референти цени за дополнителни девет нови генерики на лекови на позитивната листа и две генерики на лекови од позитивната листа со нова јачина и волумен, кои преку аптеките ќе бидат достапни на осигурените лица.*

*По исцрпувањето на дискусијата, Управниот одбор едногласно донесе*

***Одлука***

***за изменување и дополнување на одлуката за утврдување на референтни цени на лекови кои се на Листата на лекови кои паѓаат на товар на Фондот за здравствено осигурување на Република Северна Македонија***

*со која се утврдија референтни цени за девет лекови.*

***ТОЧКА 2 –*** *Предлог – одлука за изменување и дополнување на Одлуката за утврдување на Буџет на Фондот за здравствено осигурување на Република Северна Македонија за 2024 година*

*ВД Директорот Сашо Клековски, истакна дека се генерално задоволни од зголемените средства кои Фондот ги добил од ребалансот на буџетот и дека истиот првично ќе биде наменет за сервисирање на долговите на јавните здравствени установи, со цел да се направи нивно финансиско стабилизирање кое ќе биде добра основа во текот на 2025 година да се започне со планираните активности за финансирање на нови проекти, реформи во капитација итн.*

*Љубиша Каранфиловски, го поздрави зголемувањето на буџетот добиен со ребаланост, како и сервисирањето и расчистувањето на долговите на јавните здравствени установи кон нивните добавувачи од кои произлегуваат големи камати и притоа се осврна на потребата од разгледување на можноста за покачувањето на платите на вработените во јавните здравствени установи.*

*ВД Директорот Сашо Клековски, укажа на тоа дека при креирање на буџетот за 2025 година ќе се земат во предвид и потребите за зголемување на платите на вработените во јавните здравствени установи, кое ќе резултира и со промена во администативните процедури, промена на колетивните договори и на останата документација, но дека има разбирање и желба од страна на Фондот да се излезе во пресрет на вработените. Укажа и на тоа дека во буџетот за 2025 година ќе биде опфатено финансирање и на други активности и проекти за БПО, за обезбедување на здравствено осигурување за сите деца до 18 години, за трансплатација, за капитација и останати активности.*

*Љубиша Каранфиловски, го истакна моментот дека во преговорите кои се однесуваат на платите на вработените во јавните здравствени установи кои се одржуваат помеѓу Владата и Синдикатите, се разговара од буџетот за 2024 година да се направи зголемување на ноемвриската плата која ќе се исплати во декември 2024 година, а корекцијата да биде направена со буџетот за 2025 година.*

*ВД Директорот Сашо Клековски, уште еднаш укажа дека со ребаланост е предвидено да се намалат долговите на ЈУ Заеднички служби, за да се дојде до определена финансиска стабилизација на јавните здравствени установи, намалување на долговите кои повлекуваат високи камати кои ги наплатуваат добавувачите, а со цел создавање на поволни услови кои ќе доведат до тоа да се размислува во насока на зголемување на платите на вработените во тие здравствени установи.*

*Тања Дејаноска, укажа на тоа дека и во минатото во Фондот имало активности за намалување на долговите на јавните здравствени установи и нивно сведување на 0 денари, но и понатаму продолжувал нагорниот тренд на создавање на нови долгови од директорите на јавните здравствени установи.*

*ВД Директорот Сашо Клековски, истакна дека трендот на зголемување на долговите се должи на несоодветното планирање и недомаќинско работење на јавните здравствени установи и поради тоа Фондот ќе започне со активности за спроведување на вонредни контроли кои беа побарани и од страна на Државната комисија за спречување на корупција. Укажа и на тоа дека од претходното раководство на Фондот биле констатирани неправилности во работењето на јавните здравствени установи, но ништо не било превземено од нивна страна. Истакна дека се исплатувале неосновано повисоки плати без согласност на надлежните институции и дека плаќаме најскапи лекови во регионот. Укажа на тоа дека без да се воспостави ред во јавните здравствени установи, не може да се очекува намалување на долговите и поради тоа се размислува за воведување на „EX ANTE “ контрола на нивното работење, а не само „EX POST“ контрола која сега се врши од страна на Фондот.*

*Тања Дејаноска, посочи дека кога се ставаат доктори за директори на клиники, истите многу често немаат менаџерско искуство како ни познавање од економија и право и тоа што се добри хирурзи не ги прави да бидат добри менаџери во областа на буџетирањето.*

*ВД Директорот Сашо Клековски, појасни дека Академијата за јавни финансии врши обуки кои се наменети за директорите на јавните здравствени установи.*

*Тања Дејаноска, ги извести присутните дека има компанија во Македонија која нуди пребивање на 80% од долговите како во државниот така и во приватниот секор. Укажа дека од поранешниот директор на Секторот за финансиски прашања на Фондот добила објаснување дека според сегашниот метод кој го користи Фондот се пребиваат само 20% од долговите на јавните здравствени установи бидејќи не се опфатени и долговите кои истите ги имаат кон приватниот сектор.*

*ВД Директорот Сашо Клековски, укажа на фактот дека најголемите долгови се прават при интерклиничките услуги бидејќи тие цени се многу високи и предимензионирани, особено оние кои клиниките ги плаќаат на Институтот за трансфузиологија.*

*Тања Дејаноска, посочи дека не е променет буџетот за специјалисти стоматолози и дека се оштетени за 100 илјади евра по доктор бидејќи се останати согласно некоја пресметка која е направена од страна на Фондот уште во текот на 2007 година.*

*ВД Директорот Бранко Аџигогов, посочи дека проблемот со стоматолозите специјалисти произлегува од пробивање на здравствената мрежа и давање на дозволи за работа на нови здравствени установи, без притоа да се води сметка за реалната потреба од истите. Укажа и на тоа дека е неоходно пред некоја здравствена установа да биде ставена во мрежата на здравствени установи, Министерството за здравство да побара мислење од страна на Фондот за расположливите финансиски средства за таа намена. По однос на барањето на специјалистите стоматолози за зголемување на договорениот надоместок, укажа дека истото би се разгледувало кога ќе се прават пресметките и буџетскиот циркулар за 2025 година.*

*По исцрпувањето на дискусијата, Управниот одбор, согласно со предлогот содржан во работниот материјал за оваа точка од дневниот ред,**едногласно донесе*

***Одлука***

***за изменување и дополнување на Одлуката за утврдување на Буџет на Фондот за здравствено осигурување на Република Северна Македонија за 2024 година***

***ТОЧКА 3-*** *Предлог одлука за измена на договорениот надоместок на ЈЗУ за 2024 година (специјализанти, дежурства и доктори на пробна работа) и Предлог одлука за измена на договорениот надоместок на ЈЗУ за 2024 година (за прераспределба на долгови на ЈЗУ)*

*Членовите на Управниот одбор одлучија оваа точка на дневниот ред да биде разгледана на 16 септември 2024 година (понеделник) во 10 часот.*

***ТОЧКА 4 –*** *Предлог за измена на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита по упат од избран лекар за 2024 година ( ПЗУ „Лаор“ Тетово), Предлог за измена на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година ( ПЗУ „ Др. ПОДОЛЕШОВА ОРТО ЕКСПЕРТ“ Скопје и Др. ЅИО ДЕНТ Скопје) и Предлог за изменување на Олдуката за утврдување на договорен надоместок за ПЗУ Специјализирана болница по офтамологија „Деница“ Скопје за 2024 година*

*Ангелина Бачановиќ, укажа дека за определени барања од оваа точка не е направено соодветно образложение од страна на службите во Фондот.*

*По кратката дискусија по однос на оваа точка сите членови на Управниот одбор се согласија Предлог за изменување на Олдуката за утврдување на договорен надоместок за ПЗУ Специјализирана болница по офтамологија „Деница“ Скопје за 2024 година, да се да се разгледа на продолжението на седницата кое ќе се одржи во понеделник на 16.09.2024 година поради потребата стручните служби на Фондот да достават до Управниот одбор дополнително образложение и податоци за реализација на болницата за прв, втор и трет квартал и проекција за 4 квартал како и анализа на направени операции на катаракта во истата.*

*Додека пак Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита по упат од избран лекар за 2024 година ( ПЗУ „Лаор“ Тетово) и Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година ( ПЗУ „ Др. ПОДОЛЕШОВА ОРТО ЕКСПЕРТ“ Скопје и Др. ЅИО ДЕНТ Скопје), кои беа дел од оваа точка на Дневниот ред, едногласно беа усвоени од страна на Управниот одбор на Фондот.*

*Имено, Управниот одбор едногласно донесе*

***Одлука***

***за измена на Одлуката за утврдување на висината на вкупниот договорен надоместок на здравствените услуги за обезбедени услуги од областа на лабораториските испитувања во специјалистичко – консултативната здравствена заштита по упат од избран лекар за 2024 година***

*со која се измени договорниот надоместок на ПЗУ „Лаор“ од Тетово поради промена на бројот на тимови со кои ги извршува здравствените услуги за осигурените лица на Фондот.*

***и***

***Одлука за измена и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година***

*со која се изменија договорните надоместоци на ПЗУ „Др. ПОДОЛЕШОВА ОРТО ЕКСПЕРТ “ од Скопје и на ПЗУ „ЅИО ДЕНТ“ од Скопје,**поради промена на бројот на тимови со кои ги извршува здравствените услуги за осигурените лица на Фондот.*

***ТОЧКА 5 -*** *Предлог за изменување на Одлуката за утврдување на договорен надоместок за македонска академија на науките и уметностите (МАНУ) за лабораториски услуги од областа на молекуларната биологија и генетското инженерство во РСМ за 2024 година*

*За оваа точка на Дневниот ред објаснување даде ВД Директорот Сашо Клековски, кој информираше дека станува збор за зголемување на договорениот надоместок на МАНУ за обезбедување лабораториски услуги од областа на молекуларната биологија и генетското инжинерство, односно зголемувањето е во износ од 10.000.000 денари, поради континуирано зголемување на бројот на анализи.*

*Фросина Арнаудова – Дежуловиќ, укажа дека испитувањата кои ги врши МАНУ се многу битни за обезбедување на лекови на лицата со ретки болести и поради тоа смета дека барањето за зголемување на договорениот надоместок е оправдано.*

*Потоа Управниот одбор, без дискусија едногласно донесе*

***Одлука***

***за изменување на Одлуката за утврдување договорен надоместок за Македонската академија на науките и уметностите (МАНУ) за 2024 година***

*со која договорниот надоместок на МАНУ се зголеми за 10.000.000 денари.*

***ТОЧКА 6 -*** *Предлог – одлука за склучување на Договор за издавање ортопедски и други помагала за ПЗУ Аптека „Биопхарм 2“ Дебар и за ПЗУ Аптека „Фармакон – Лек“ Кавадарци*

*ВД Директорот Бранко Аџигогов, даде појаснување по однос на оваа точка на Дневниот ред и притоа укажа дека се работи за формална и стандардизирана постапка согласно одредбите на Правилникот за индикациите за остварување на право на ортопедски и други помагала, во кои е наведено дека одлуката за одобрување на барањето за склучување на договори и анекс договори со правните лица за обезбедување на ортопедски и други помагала ја носи Управниот одбор на Фондот.*

*Управниот одбор, без дискусија едногласно донесе*

***Одлука***

***за склучување на договор за издавање на ортопедски и други помагала (за ПЗУ Аптека „Биопхарм 2“ Дебар и за ПЗУ Аптека „Фармакон – Лек“ Кавадарци)***

***ТОЧКА 7 - РАЗНО***

*Под точката разно се дискутираше за реформите во примарната здравствена заштита и начинот на исплата на капитацијата на матичните лекари. По однос на оваа точка објаснување даде ВД Директорот Бранко Аџигов, кој укажа на тоа дека од страна на Светската здравствена организација биле спроведувани активности и работилници по однос на оваа тема, на кои се предлагало 50% од капитација за фиксен дел и 50% за превентивни цели, без притоа да се направи соодветна методологија. Па поради тоа, еден од приоритетите на Фондот во иднина е да се изнајде соодветен начин и модел на плаќање во примарната здравствена заштита која ќе ги задоволи потребите на матичните лекари но и на осигурените лица.*

*По исцрпување на дискусиите, Управниот одбор ја прекина работата на Сто шеесет и шестата седница и одлучи истата да продолжи во понеделник 16.09.2024 година во 10 часот во просториите на Фондот за здравствено осигурување на РСМ, на која ќе се разгледаат преостанатите точки од дневниот ред.*

* ***II***

*Седницата продолжи со работа на ден 16 септември 2024 во 10.00 часот (понеделник), во просториите на Фондот за здравствено осигурување на РСМ, со присуство на:*

***Присутни членови на Управниот одбор:***

* + - *Дејан Николовски - претставник од Министерството за финансии – претседател;*
    - *д-р Фросина Арнаудова - Дежуловиќ – претставник од Министерство за здравство – заменик на претседателот*
    - *д-р Димитар Димитриевски - претставник на пензионерите во Република Северна Македонија – член*
    - *д-р Љубиша Каранфиловски - претставник од Сојузот на синдикатите на Македонија – член;*
    - *м-р Ангелина Бачановиќ – претставник на осигурениците – член*

***Отсустни членови на Управниот одбор:***

* *д-р спец. д-р сци. Тања Дејаноска - претставник на стопанствениците – член*

***Присутни од ФЗОРСМ:***

* + *Сашо Клековски, ВД директор на ФЗОРСМ;*
  + *Бранко Аџигогов, ВД Директор на ФЗОРСМ;*
  + *Софче Ристовска, со овластување директор на секторот за финансиски прашања;*
* *Бедри Мемети, со овластување раководител на одделение за буџетска координација и преговарање во Секторот за финансиски прашања;*
  + *Христо Трповски, раководител на одделението за регрес и судски постапки, во својство на лице одговорно за организирање на работата на Управниот одбор на ФЗОРСМ;*
  + *м-р. Даниела Јовческа - Ѓуровска, раководител на одделението за здравствено осигурување и нормативно правни работи, во својство на лице кое го заменува лицето одговорно за организирање на работата на Управниот одбор на ФЗОРСМ;*
  + *Емилија Младеновска, со овластување деловен секретар во својство на записничар.*

*Претседателот на Управниот одбор Дејан Николовски, утврди дека се присутни пет членови на Управниот одбор со што се исполнети условите за продолжување на седницата и за полноважно работење и одлучување.*

*Ангелина Бачановиќ укажа дека некои од работните материјали не биле архивски заведени и дека треба да бидат заведувани пред да се достават до Управниот одбор.*

*Директорот Сашо Клековски даде образложение дека дел од материјалите биле умножени пред да се заведат, но со потпис на директорите за да може да се поделат пред седницата, но потоа се заведени во архивата на Фондот. Исто така посочи дека во иднина материјалите секогас ќе бидат прво архивирани па потоа и поделени до членовите на Управниот одбор.*

***ТОЧКА 3-*** *Предлог одлука за измена на договорениот надоместок на ЈЗУ за 2024 година (специјализанти, дежурства и доктори на пробна работа) и Предлог одлука за измена на договорениот надоместок на ЈЗУ за 2024 година (за прераспределба на долгови на ЈЗУ)*

*По однос на точката 3 објаснување даде ВД Директорот Сашо Клековски, кој укажа на тоа дека со ребаланост на буџетот дел од средствата се наменети за зголемување на договорните надоместоци на јавните здравствени установи за подмирување на нивните обврски кон надворешни добавувачи. Истакна, дека дел од клиниките се блокирани со камати за доспеани обврски и овие средства им се потребни за нормално функционирање. Посочи дека на јавните здравствени установи им е потребна финансиска дисциплина и дека со ова зголемување се очекува долгот да се намали на две милијарди денари, со тенденција да дојде до 0 денари, а со тоа и до деблокирање на сметките и финансиско опоравување на јавните здравствени установи. Укажа на тоа дека пресметките за зголемување на договорните надоместоци се направени по формула, само болницата ЈЗУ ГОБ 8-ми Септември Скопје отстапува од критериумите бидејќи немаат направена правилна прераспределба на средства и поради тоа не можат да исплатат плати за вработените. Посочи дека интерклиничките долгови се доста високи и поради тоа е потребно да се определи квота, за тоа колку ќе се исплаќа кон надворешни добавувачи, а колку за интерклинички работи помеѓу клиниките. Објасни дека триста милиони денари се распоредени на ЈЗУ Клиника за онкологија и радиологија Скопје, од кои еден дел се за покривање на долгови, а другиот дел е заради зголемената потреба од лекови за биолошка терапија. Истакна дека 240 милиони денари се наменети за ЈУ Заеднички служби, за намирување на доспеаните обврски. Укажа дека покрај во Скопје најмногу долгови има во Здравствен дом Вевчани и поради тоа е побарано да се направи вонредна контрола во сите јавни здравствени установи со високи долгови. Наведе дека за некоиздравствени установи на пример Клиника за гинекологија и акуштерство и Клиника за онкологија и радиологија долговите до некаде им се оправдани бидејќи користат скапи лекови, но таму каде што нема некоја реална оправданост ќе се прават контроли.*

*ВД Директорот Бранко Аџигогов, истакна дека ќе се воведе контролен механизам за рационално трошење на средства на јавните здравствени установи, на тој начин што здравствената установа пред да започне со постапка за набавка на лекови ќе треба да побара дозвола од Фондот.*

*Фросина Арнаудова – Дежуловиќ, праша дали и порано имало таква пракса, јавните здравствени установи да бараат одобрување од Фондот за започнување на постапка за набавка на лекови.*

*ВД Директорот Бранко Аџигогов, одговори дека јавните здравствените установи во услови кои имале средства да спроведат набавки, не се обраќале за одобрување до Фондот, а сега ќе треба да се обраќаат и во услови кога располагаат со потребните финансиски средства.*

*Ангелина Бачановиќ, истакна дека идејата е одлична и дека е во ред тоа што зголемувањето на договорните надоместоци се врши согласно претходно воспоставени формули и критеруми со цел да нема фаворизирање. Укажа и на тоа дека на јавните здравствени установи кои имаат најмногу долгови да им се дадат задолжителни насоки за да воспостават дисциплина во плаќањето на свои обврски кон добавувачите.*

*ВД Директорот Сашо Клековски, посочи дека средставата кои се дадени за интерклиничките плаќања се строго наменски со цел да се спречат понатамошни долгови. Истакна дека за да може да се утврди дали долговите се оправдани ќе се оди кон тоа да се прават „EX ANTE“ контроли и надзор над работењето на јавните здравствени установи, по барање на Министерството за финасии. Истакна дека особено предмет на контрола ќе бидат исплата на платите и на набавките со цел да се спречи било какво самоволие на јавните здравствени установи.*

*Ангелина Бачановиќ, истакна дека е симптоматично тоа што во Вевчани и во Кратово се продуцираат големи долови, а се работи за помали здравствени домови.*

*ВД Директорот Сашо Клековски, објасни дека во Здравствен дом Вевчани 16 доктори заминале на специјализација и поради тоа има помалку тимови за работа.*

*ВД Директорот Бранко Аџигогов, дополни дека во Здравствен дом Кратово, три милиони денари се дадени за тужби од вработени за плати.*

*ВД Директорот Сашо Клековски, извести дека за долговите кои ги има Минситерство за здравство кон јавните здраствени установи, се подготвува информација до Влада, со цел да се расчисти дали јавните здравствени установи може да сметаат на исплата на тие средства или воопшто да не ги планираат.*

*Ангелина Бачановиќ, праша зошто се разликуваат предлог одлуките доставени на разгледување на Управниот одбор.*

*Софче Ристовска, објасни дека Предлог одлука за измена на договорениот надоместок на ЈЗУ за 2024 година (специјализанти, дежурства и доктори на пробна работа) и Предлог одлука за измена на договорениот надоместок на ЈЗУ за 2024 година (за прераспределба на долгови на ЈЗУ) се преточени во една заедничка одлука која треба да ја донесе Управниот одбор и поради тоа се јавува таа разлика.*

*Љубиша Каранфиловски, истакна дека оваа аналитичка мрежа е добро изработена и дека се согласува со тоа дека на овој начин на прераспределба на средства ќе се сервисираат дел од долговите на јавните здравствени установи. Укажа на тоа дека не треба само да се покријат долговите без притоа да се направи увид за тоа какви им се обврските и истите да бидат контролирани. Истакна на потребата од контрола на работењето на јавните здравствени установи, со цел да се утврди дали од нивна страна се направени определни неоправдани трошоци. Притоа, ја поздрави одлука на менаџментот на Фондот и нивните напори за финансиско стабилизирање на јавните здравствени установи. Истакна дека треба да се размислува и за утврдување на обврските кои ги имаат јавните здравствени установи кои многу лесно можат да бидат претворени во долгови како и да се размисли за усогласување на платите. Посочи дека преку воведување на контролните механизми ќе се спречи можноста да се наградува недомаќинското работење на определни јавни здравствени устаноци преку затварање на нивните долгови на сметка на оние јавни здравствени установи кои работат совесно и домаќински. Смета дека контролата и финансирањето треба да одат паралелно со цел да се спречи создавање на нови неконтролирани долгови.*

*ВД Директорот Сашо Клековски, укажа на тоа дека е повеќе од јасно дека постоело недомаќинско работење за време на изборите од страна на јавните здравствени установи особено во делот на сервисирањето, исплата на плати, плаќање на софтверски куќи итн.*

*Љубиша Каранфиловски, предложи долгот да се прикажува процентуално наспрема буџетот кој е определен од страна на Фондот.*

*ВД Директорот Бранко Аџигогов, објасни дека при изготвувањето на анализата е земен во предвид процентот наспроти буџетот на јавната здравствена установа.*

*Љубиша Каранфиловски, дополни дека на тој начин ќе се знае, во кои јавни здравствени установи има отстапки и истото ќе се користи како регулатор за утврдување на буџетот за 2025 година.*

*ВД Директорот Сашо Клековски, уште еднаш истакна дека во оние јавни здравствени установи каде има големи отстапки ќе се врши контрола.*

*По исцрпувањето на дискусијата, Управниот одбор, едногласно донесе*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2024 година***

***ТОЧКА 4 –*** *Предлог за измена на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита по упат од избран лекар за 2024 година ( ПЗУ „Лаор“ Тетово), Предлог за измена на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година ( ПЗУ „ Др. ПОДОЛЕШОВА ОРТО ЕКСПЕРТ“ Скопје и Др. ЅИО ДЕНТ Скопје) и Предлог за изменување на Одлуката за утврдување на договорен надоместок за ПЗУ Специјализирана болница по офтамологија „Деница“ Скопје за 2024 година*

*По однос на одложениот дел од точката 4 од дневниот ред на седницата која се одржа на 13.09.2024 година и се однесува на Предлогот за изменување на Одлуката за утврдување на договорен надоместок за ПЗУ Специјализирана болница по офтамологија „Деница“ Скопје за 2024 година, објаснување даде ВД Директорот Бранко Аџигогов, кој истакна дека зголемувањето од 5 милиони денари е поради намалување на Листата за чекање за операција на катаратка која е исполнета до 2027 година.*

*Ангелина Бачановиќ, праша дали има доволно тимови во болницата Деница кои можат да прават поголем број на интервенции согласно зголемувањето на буџетот кој ќе го добијат.*

*ВД Директорот Бранко Аџигогов, објасни дека не станува збор за недостаток на тимови туку на средства за да може да се прават повеќе операции за катаракта на товар на Фондот.*

*ВД Директорот Сашо Клековски, истакна дека со ова зголемување на надоместокот ќе се намали Листата на чекање за вршење на катеракта на товар на Фондот. Укажа и на тоа дека во болницата во Велес ќе се дозволи да се купи апарат и со спроведување на обука од страна на докторите од ЈЗУ ГОБ 8-ми Септември Скопје и таму ќе почне да се вршат операции на катеракта.*

*Димитар Димитриевски, укажа на тоа дека овој проблем се провлекува подолго време и дека не е направена некоја подетална анализа за да се утврдат причините за истиот. Истакна дека пред пандемијата од КОВИД-19 биле направени околку 7 илјади катеракти на товар на Фондот, а сега бројката е 15 илјади меѓу кои има и лица кои се на помлада возраст и притоа смета дека преку 10 илјади лица имаат потреба за интервенција од катеракта. Укажа и на тоа дека нема податоци за тоа колку операции на катаракта по години е направено во очната болницата Деница, бидејќи голем дел од лицата се оперираат приватно и тие податоци не се даваат од страна на болницата. Смета дека минумим две до три илјади пензионери ја плаќаат услугата приватно, бидејќи листата на чекање е многу долга. Истакна дека во државните болници најчесто ја вршат оваа интервенција како дополнителна дејност.*

*ВД Директорот Сашо Клековски, истакна дека најголема надеж во редуцирање на Листата на чекање е зголемување на бројот на катеракти во* *ЈЗУ ГОБ 8-ми Септември Скопје, кои во моментов работат со многу стара опрема. Укажа и на тоа дека Очната клиника во Скопје не треба да се занимава со вршење на операции на катеракта туку истата треба да се врши во ЈЗУ ГОБ 8-ми Септември Скопје како и во болниците во Штип, Струмица, Тетово и Охрид. Истакна дека на овој начин ќе се дисперзираат услугите на останатите болници низ Македонија, додека пак Клиниката за очни болести Скопје ќе работи покомплицирани случаи на терциерно ниво и пациентите со ослабен вид од внатрешноста нема да мора да доаѓаат во Скопје за операција на катаракта. Укажа на тоа дека за да се спроведе оваа активност е потребно време.*

*Фросина Арнаудова – Дежуловиќ, праша дали има доволно тимови во болниците низ Македонија за да се реализира оваа активност.*

*ВД Директорот Сашо Клековски, одговори дека се предвидени обуки од странци кои треба да дојдат во земјава за да вршат едукација на нашите доктори.*

*Димитар Димитриевски, ја истакна дилемата за тоа дали проблемот со долгите листи на чекање за катеракта е во незаинтересираноста на јавните здравствени установи да прават повеќе операции или пак цената на услугата е мала и предложи да се види каква е истата во регионот. Притоа предожи да се размисли плаќањето на овие интервенции да биде по примерот на поврзаноста на кардиолошките со васкуларните услуги како што е кај приватните болници од областа на кардиохирургијата.*

*ВД Директорот Сашо Клековски, по однос на предлогот на* *Димитар Димитриевски укажа на тоа дека има и други болници кои не работат само катаратка туку и други услуги поврзани со дејноста офтамологија, па поради тоа не може да се оди со еден унифициран пристап за сите болници.*

*Ангелина Бачановиќ, праша дали се знае колку услуги ќе направи болницата Деница со зголемувањето до 5 милиони денари.*

*ВД Директорот Бранко Аџигогов, објасни дека скоро 500 евра чини една операција на катаракта, но дека во болницата се вршат и други здравствени услуги кои не трпат одлагање.*

*Димитар Димитриевски, предложи да им се даде наменски буџет само за интервенции од катаракта.*

***Одлука***

***за утврдување на договорен надоместок за ПЗУ Специјализирана болница по офтамологија „Деница“ Скопје за 2024 година***

*со која договорниот надоместок се зголеми за 5 милиони денари.*

*Потоа, согласно со предлогот на на Димитар Димитриевски, Управниот одбор го донесе и следниот*

***Заклучок:***

* *Доделените средства од 5 милиони денари да бидат наменети само за вршење на операции на катаракта.*
* *На крајот на годината да се достави информација до Управниот одбор како се искорестени средствата наменете за операција на катаракта.*

***Точка 7*** *– Разно*

*Под точката разно, ВД Директорот Бранко Аџигогов, укажа на тоа дека од страна на Комисијата за ставање на лек на позитивната листа е направен превид и за два лека не е овозможено да бидат пропишани и од страна на матичните лекари туку само од лекарите специјалисти, што не е во согласност со* *Упатство за практикување медицина базирана на докази и поради тоа е потребно да се направат измени во Одлуката за листата на лекови односно пред ознаката „RS/RSS“ да се додаде и ознаката „R , со цел да се надмине оваа настаната состојба и да се усогласи со позитивните прописи.*

*По објаснувањето, Управниот одбор без дискусија, едногласно ја донесе предложената*

***Одлука***

***за изменување и дополнување на Листата на лекови кои паѓаат на товар на Фондот за здравствено осигурување на Република Северна Македонија***

*По исцрпување на точките, претседателот Дејан Николовски во 12,00 часот ја заклучи Сто шеесет и шестата седница на Управниот одбор на Фондот.*

***Записничар, Управен одбор/Bordi drejtues***

***Емилија Младеновска Претседател/Kryetar,***

***Дејан Николовски***